**RAHAT TULI – RAHAT MENI -keskusteluillan antia Turussa 9.3.2020**

Aluksi huolta herätti se että medioille lähetetään paljon kutsuja tulla paikalle, mutta mikään taho ei edes vastaa viesteihin mitenkään. Kun median asenne on tämä köyhyyttä kohtaan, niin asia tuleekin pysymään tabuna. Tähän pitäisi muutosta saada!

Erikoisasiantuntijan tarinassa tuli ilmi, että 10-vuotiaana alkanut päihteiden käyttö vei käytännössä luottotiedot jo ennen kuin ne oli edes tullut.

Edelleen niitä nuoruusajan velkoja makselee ja koska korot ja muut perintäkulut ovat niin korkeita, hän ei näe mitään mahdollisuutta saada velkoja koskaan maksetuksi. Työhön meno ei motivoi, koska rahan määrä ei miksikään muutu vaikka töihin menisi.

Päättäjien puolelta myönnettiin, että asiaan saataisiin muutos jos ulosottovelat vanhenisi nopeammin ja laskujen korot olisi maltillisemmat, jolloin myös itse pääoma lyhenisi.

Maksuhäiriömerkintöjen tulisi myös poistua lyhyemmässä ajassa.

Velkaneuvonnasta: Löytääkö ihmiset tämän palvelun? Vastaus; ei löydä!

Jo kouluissa pitäisi alkaa puhua raha-asioista niiden oikeilla sanoilla.

Kansanedustaja Yrttiaho myönsi, että valtion käytäntö on täysin väärä tällä hetkellä kun tuloja jaetaan niin että rikkaat saa, köyhät ei.

Periaatteessa siis köyhät maksaa itse omat etuisuutensa! Yrttiahon mielestä pääomaverotus pitää palauttaa.

Sirpa Kuronen on huolissaan Turussa olevasta lapsiperheiden köyhyydestä. Ratkaisu olisi perheiden varhainen tukeminen, mutta tämä ei toimi vielä kunnolla.

Vuoden alusta tuli pieniä korotuksia pienimpiin tuloluokkiin, mutta nämä on riittämättömiä toimenpiteitä, vaikka suunta on sentään oikea.

Perusetuudet on riittämättömät ja perusturvasta on tullut uusi normaali, vaikka se on tarkoitettu alun perin vain poikkeustilanteita varten.

Kaikilla oli sama ajatus, että nuorille pitää pystyä tarjoamaan mahdollisuus positiiviseen tulevaisuuteen, tukea ja työkaluja nähdä huonon tilanteen yli ja esim. ilmainen 2 asteen koulutus kaikille ( tarkoittaa että esimerkiksi ammattikoulun kokkilinjan työkalut, esim. puukot, pitää olla ilmaisia opiskelijoille) ym.

Halva totesi , että tukityöllistyminen pitää olla vain välivaihe ja siitä olisi jatkumona normi töihin palaaminen. Samalla hän totesi, että nykyinen palkkatuki pitäisi olla pidempi mitä nyt on , eikä se saisi mennä niin, että kun ihminen on x määrän päiviä ollut työtön, saa palkkatuen 6-8kk ja sen jälkeen ainut vaihtoehto on taas työttömyys ja todetaan, että sait kokeilla työtä. Tähän Turun kaupungilla on syksyllä tarkoitus istua alas ja miettiä ratkaisuja tähän ongelmaan.

Marco Mikkolan mielestä nykyään sysätään liikaa vastuuta 3. sektorin toimijoille vaikeasti työllistyvien kohdalla, mutta pelimerkkejä sinne ei kuitenkaan anneta. Palkkatuki on Marcon mielestä tullut jäädäkseen, mutta mallia täytyy ja pitää kehittää!

Yleisöstä kommentoitiin, että ongelmat olisi rahalla helposti korjattavissa, mutta kaupunki on mieluummin panostanut uusiin siltoihin, funikulaariin ja raitiotien suunnitteluun, vaikka nämäkin rahat olisi voitu käyttää nuorten työllistymiseen ja sitä kautta myös mielenterveyspuolen hoitoon.

Lisäksi sanottiin, että kun tänään täällä yhdessä istutaan ja keskustellaan, niin tämäkin on eräänlaista tekemistä asioiden edistämiseksi, ratkaisujen alku piilee näissä keskusteluissa, huomataan ongelmat ja etsitään ratkaisuja.

Kritiikkiä tuli panelisteille siitä, että kun lupautuvat tilaisuuksiin, niin voisi jo valmiiksi miettiä ongelmiin ratkaisuja eikä vaan päivitellä kuinka huonosti köyhällä asiat on, valmiiksi siis etsiä vastauksia miten köyhyyttä saadaan pienenemään.

Ratkaisuiksi illan agendaan tarjottiin että mm. köyhille voisi osan veloista antaa anteeksi ettei työn vastaanottaminen tuntuisi rangaistukselta. Valtio on nostanut ulosoton suojaosuutta jo hiukan , mutta sitä pitäisi nostaa vielä enemmän. Työnteko on ihmisen parasta sosiaaliturvaa ja myös osa-aikaisia töitä pitäisi rohkeammin yritysten tarjota ja ymmärtää että ajattelumaailma missä ihminen on 100% työkykyinen tai 0% työkykyinen pitäisi muuttaa.

Asumisneuvontaa aiotaan Turussa lisätä ja sosiaalipuoli lähtee aidosti kuuntelemaan kentälle ihmisiä, ei virkamiehinä vaan ihmisinä. Korko ja perintäkulut alas.  Jotain yhteiskunnassa tehdään väärin kun köyhät köyhtyy ja rikkaat rikastuu, valtion tahtotila tähän asiaan tulisi muuttua!

Työelämään aidosti muutoksia, että kaikille on oikeasti töitä tarjolla, joustavuutta työelämään, mahdollisuus työelämään pitää olla jokaisella , vain näin saamme köyhyyttä hoidettua.

Hannu Vesterinen

Varsinais-Suomen Sininauha ry